b'\n_START_ARTICLE_\nRuska mafija\n_START_PARAGRAPH_\nRuska mafija (rus. \xd0\xa0\xd1\x83\xd1\x81\xd1\x81\xd0\xba\xd0\xb0\xd1\x8f \xd0\xbc\xd0\xb0\xd1\x84\xd0\xb8\xd1\x8f) je kriminalna i gospodarska organizacija nastala u biv\xc5\xa1em Sovjetskom Savezu. Ilegalna dru\xc5\xa1tveno-politi\xc4\x8dka organizacija bavi se organiziranim kriminalom u kojem dominira krijum\xc4\x8darenje oru\xc5\xbeja i narkotika te trgovina ljudima._NEWLINE_Ruska mafija okuplja pripadnike razli\xc4\x8ditih etni\xc4\x8dkih grupa no u najve\xc4\x87em omjeru rije\xc4\x8d je o ruskim dr\xc5\xbeavljanima. Ruska mafija posebno je aktivna na prostorima biv\xc5\xa1eg Sovjetskog Saveza gdje prema lokaciji \xc4\x8desto mijenja ime pa je ona u Ukrajini \xc4\x8desto poznata i kao\xc2\xa0\xc2\xbbUkrajinska mafija\xc2\xab, u Estoniji kao\xc2\xa0\xc2\xbbEstonska mafija\xc2\xab\xc2\xa0ili u Gruziji kao\xc2\xa0\xc2\xbbGruzijska mafija\xc2\xab.\n_START_SECTION_\nPovijest kriminala\n_START_PARAGRAPH_\nSvjetski mediji smatraju da je ruska mafija trenutno najopasnija kriminalna organizacija na svijetu. Svoje korijene djelomi\xc4\x8dno vu\xc4\x8de jo\xc5\xa1 iz razdoblja Ruskog Carstva, a podr\xc5\xbeavali su je razli\xc4\x8diti re\xc5\xbeimi u vrijeme raspada Sovjetskog Saveza i privatizacije, kada je kona\xc4\x8dno postala najzna\xc4\x8dajniji faktor u biv\xc5\xa1oj velesili. Tada se jo\xc5\xa1 zara\xc4\x91ivalo na obi\xc4\x8dnoj trgovini s prehrambenim proizvodima i ilegalnom dobavljanju razli\xc4\x8ditih roba sa Zapadnog tr\xc5\xbei\xc5\xa1ta._NEWLINE_Komunisti\xc4\x8dki re\xc5\xbeim potaknuo je mnoge pripadnike mafija\xc5\xa1ke organizacije na napu\xc5\xa1tanje Sovjetskoga Saveza do 1980.-tih, no po njegovom raspadu njihov \xc4\x87e interes za \xc5\xa1irenje kriminalnih radnji u biv\xc5\xa1im sovjetskim dr\xc5\xbeavama porasti. Upravo u 1990.-tima dolazi do procvata ruske mafije, posebno u Rusiji i rusofonoj jugoisto\xc4\x8dnoj Ukrajini. Ve\xc4\x87 1992. godine ona je kontrolirala 30 do 40 posto ruskog bruto nacionalnog dohotka, a danas kontrolira oko sedamdeset posto ruske privrede. U ranom tranzicijskom razdoblju cilj mafija\xc5\xa1a izme\xc4\x91u ostalog su bile banke, velika trgova\xc4\x8dka i industrijska poduze\xc4\x87a. Stradavanja uglednih ili sumnjivih poduzetnika bila su izuzetno \xc4\x8desta, posebno u samoj Rusiji. Problem se produbio kada su mnogi biv\xc5\xa1i \xc4\x8dlanovi KGB-a pre\xc5\xa1li u redove mafije, \xc5\xa1to uklju\xc4\x8duje i danas istaknute politi\xc4\x8dare._NEWLINE_Ruska mafija danas je aktivna u cijelom svijetu, posebno u samoj Rusiji, Ukrajini, SAD-u, Izraelu, \xc5\xa0panjolskoj i drugim dr\xc5\xbeavama. U svakoj od dr\xc5\xbeava javljaju se razli\xc4\x8diti problemi, naprimjer u Ukrajini je to trgovanje oru\xc5\xbejem i prostitucija, u \xc5\xa0panjolskoj je to trgovanje ljudima i narkoticima, u drugim dr\xc5\xbeavama ti i drugi oblici kriminalnih radnji, poput pranja novca. Ruska mafija tako\xc4\x91er sura\xc4\x91uje sa poznatom Talijanskom i Kolumbijskom mafijom. Sura\xc4\x91uje i sa manje poznatim kriminalnim organizacijama poput onih u Srbiji, Bugarskoj i drugim dr\xc5\xbeavama Europe i svijeta. Poznati su ruski mafija\xc5\xa1i Viktor Bout, Aleksandar Solinik, Sergej Mikhailov i drugi._NEWLINE_Vjeruje se da je danas vode\xc4\x87i \xc5\xa1ef Ruske mafije Semjon Mogiljevi\xc4\x8d ro\xc4\x91en u Kijevu 1946. godine. Ina\xc4\x8de \xc5\xbeidovskog porijekla, smatra se vo\xc4\x91om svih drugih ruskih mafija\xc5\xa1kih glave\xc5\xa1ina te najopasnijim pripadnikom ruske zlo\xc4\x8dina\xc4\x8dke organizacije. Njegovim prebivali\xc5\xa1tem i poslovnim sredi\xc5\xa1tem smatra se Moskva.'